Papersnake/gushiwen huggingface dataset:
下北岩适举正鹏举自溪上来迎道中赋此
刘崧（元代）

步出北岩望平野，石角垂萝青可把。多谢萧钟两故人，相迎直过青山下。
八月十二日夜偕客赏木犀八首
陈造（宋代）

人间雨恨更云愁，月殿仙娥替汝羞。
诗酹此觞坚后约，与人晴霁作中秋。
暮春写怀四绝 其四
刘炳（明代）

青梅煮酒蕨芽肥，倦客怀家入梦思。想得故园风景好，一庭香雪落荼蘼。
春昼
寇准（宋代）

年长追游兴渐凋，况兼巴峡景萧萧。
闲斋为谢杨花到，时拂残书慰寂寥。
舟发滁州
曹允源（清代）

青山如黛水如油，三日阴霾一日收。风色满林摇客思，万蝉声里过扁舟。
中秋月五首
汪莘（宋代）

今宵何处惬清游，震泽波心太华头。
初出海张红锦扇，到中天挂水晶球。
兔蟾迸作双轮现，金火溶成一鉴秋。
惟有飞仙知表裹，入他宫殿又焉瘦。
满江红·五两风轻
晁端礼（宋代）

五两风轻，移舟向、斜阳岛外。最好是、潇湘烟景，自然心会。倒影芙蓉明镜底，更折花嗅蕊西风里。待问君、明日向何州，东南指。

人生事，谁如意。剩拚取，尊前醉。想升沈有命，去来非己。菊老松深三径在，田园已有归来计。问甚时、重此望归舟，远相对。
木兰花·风帘向晓寒成阵
晏几道（宋代）

风帘向晓寒成阵。来报东风消息近。试从梅蒂紫边寻，更绕柳枝柔处问。
来迟不是春无信。开晚却疑花有恨。又应添得几分愁，二十五弦弹未尽。
山中酬江州崔使君见寄
白居易（唐代）

眷眄情无恨，优容礼有馀。三年为郡吏，一半许山居。

酒熟心相待，诗来手自书。庾楼春好醉，明月且回车。
白莲
林泳（宋代）

西湖万景若诗狂，爱此孤高压众芳。
大士化身衣未解，西施净面镜慵妆。
岁寒却有花堪比，水种应无草敢香。
茉莉素馨方用事，鼻参眼入细平章。
立秋后感
张澯（明代）

金盏银盘丽短墙，秋来依旧菊花香。有时闭户避桃李，孤负一春无酒尝。
乙未春初解漕幕兼职访秋壑西湖探韵得柳字
赵孟坚（宋代）

浮生恍流萍，聚难别易久。
经年稀会面，感叹两执手。
竞夸摛锦文，雄骋翻河口。
主人金叵罗，颇费黄封酒。
环坐松下亭，海纳翕敷受。
饮酣气张王，联题健挥肘。
山凹日斜射，檐额风穿逗。
恨无秉烛游，以夜继斯昼。
聊追擘韵戏，嶮窄互呈斗。
分携上木兰，漾桨几回首。
遥追飞盖归，数遍苏堤柳。
水堂醉卧问杜三十一
白居易（唐代）

闻君洛下住多年，何处春流最可怜。为问魏王堤岸下，

何如同可寺门前。无妨水色堪闲玩，不得泉声伴醉眠。

那似此堂帘幕底，连明连夜碧潺湲。
上元後一日观灯寄王四
苏辙（宋代）

城头月减一分圆，城里人家万炬然。
紫陌群游逢酒住，红裙醉舞向人妍。
且为行乐终今夕，共道重来便隔年。
遥想猖狂夜深处，河沙飞水湿归鞯。
题刘平甫定庵五咏 其五 寿穴
朱熹（宋代）

百年不可期，一壑当预卜。自怜木偶人，空羡王官谷。
重过浯溪
陈从古（宋代）

小憩𢈪亭上，悠然倚一枝。云埋漫郎宅，水落鲁公碑。

兴废悲前古，登临记昔时。重来头已白，忍看旧题诗。
送僧
释居简（宋代）

六镮一振下玲珑，文入千岩万壑中。百鸟不来春又去，善才何处觅行踪。
次韵袁宪阅兵许浦
陈造（宋代）

皇泽泉及濒，戎索均帝阙。
边屯笳箫地，弯弓睨胡月。
万旅皆金缯，不待持阀阅。
于时江流澌，极目云阁雪。
嬉嬉忘其寒，恩宠自稠叠。
使星照海徼，天意不虚设。
劳勤需摩拊，勇怯要旌别。
除器有良楛，扣阍许陈列。
古来分君忧，下敢谢薄劣。
叱驭陵九折，摧锋取三捷。
况公经世才，翻浪海鲸掣。
夷吾吾目中，江左伫茂烈。
汾阳唐柱石，守器未应缺。
衔命兹小试，鼓勇士眦裂。
指挥用诸将，他日须此杰。
圣君中兴主，诏语一见决。
治具有罅漏，讵容惜扪舌。
光眹贵先识，沉默真小节。
鄙夫百僚底，欲隐尚不屑。
几登王公门，面丑辞易竭。
向公又一鸣，当复笑燕说。
忠烈诗
徐积（宋代）

在昔皇祐，蛮党交构。聚为伏枭，起为攫兽。出人不意，其锋甚锐。

州无敌兵，城无守备。所在奔亡，贼势益张。横身捍蔽，爰有晋康。

羸兵数百，摧坚沮敌。殊死血战，气吞逆贼。按剑一呼，眦裂吻拆。

凶焰方炽，公方虎视。人方忧死，饱食鼾睡。勇如项籍，哀歌恻恻，为虞姬泣。

康州不然，忘其妻息。猛如敖曹，强梁粗豪，伏藏于桥。

康州不然，坐叱凶妖。李陵壮夫，终降匈奴，老母何辜。

颜鲁虽贤，所守不坚，大节不全。奇哉康州，其勇绝类。

以义配勇，其本在内。不动如山，不倾如地。何物可摇，何兵可制。

如令不死，社稷所恃。如令复生，可备宿卫。佩刀骖乘，势戟殿陛。

用之朝廷，朝廷之纲。使当一面，胜于金汤。无疆无界，人迹鬼方。

知有斯人，中国之光。若斯人者，决不徇利。肝胆可沥，头璧可碎。

生乎由是，死乎由是。生亦可贵，死亦可贵。死而有子，时方三岁。

死中得活，此乃天意。使世其家，世为忠义。子子孙孙，永不失坠。

我为此诗，激励万世。
细雨
杨万里（宋代）

孤闷无言独倚门，梅花细雨欲黄昏。
可怜檐滴不脱洒，点点何曾离旧痕。
寄苏子美
韩维（宋代）

暮登谯城上，延首望东道。
春风千里至，远思生怀抱。
故人客南楚，素节方自保。
黄鹄垂其翼，赤骥伏栈皂。
诗准李杜为，字压褚薛倒。
壮哉南行作，遗我资远讨。
若窥巨海涯，波澜方汹浩。
龙螭郁骞腾，错落效众宝。
往往仙人槎，突然忘槁。
尝闻会稽旁，山水天下好。
览君所咏叹，滞想兹一扫。
安得追王乔，乘云逮霓葆。
茹芝灵峰阳，徜徉以终老。
史太师入觐赐带以不知官高卑玉带悬金鱼为韵
释宝昙（宋代）

东家熟黄粱，西家梦飞盖。
起来试扪腹，阅人莫如带。
夜行船·红溅罗裙三月二
黄机（宋代）

红溅罗裙三月二。露桃开、柳眠又起。百尺游丝，罥莺留燕，判与又园一醉。判与又园一醉。历历斜阳明野水。倚危阑、暮云千里。说似游人，直须烧烛，早晚绿阴青。
奉和别越王
李敬玄（唐代）

飞盖回兰坂，宸襟伫柏梁。别馆分泾渭，归路指衡漳。

关山通曙色，林籞遍春光。帝念纡千里，词波照五潢。
和刘山居见惠之什
姚勉（宋代）

久矣莼鲈欲趁归，自知花样不随时。
岩张欲保君心泰，英竦终嫌圣德诗。
荣辱不知欣我在，怨尤俱泯恃天知。
达官格子那能学，横艇何妨钓野池。
次韵苏公西湖徙鱼三首
陈师道（宋代）

穷秋积雨不破块，霜落西湖露沙背。
大鱼泥蟠小鱼乐，高丘覆杯水如带。
鱼穷不作摇尾怜，公宁忍口不忍鱠。
修鳞失水玉参差，晚日摇光金破碎。
咫尺波涛有生死，安知平陆无滩濑。
此身宁供刀几用，著意更须风雨外。
是间相忘不为小，濠上之意谁得会。
枯鱼虽泣悔可及，莫待西江与东海。
送宁守罢任赴阙四首 其四
葛胜仲（宋代）

紫阳如佳人，晻霭送征舳。含愁入长眉，尽敛故时绿。

语儿已在眼，欢迎走僮仆。旧社问枌榆，新径开松菊。

还家聊作客，行色催辇毂。同升纱笼人，拔士有丰禄。

会当出水镜，一洗凡眼肉。跻荣赤墀涂，雁门诗可复。
丙寅法轮寺阅前贤碑板有感
项安世（宋代）

岣嵝峰前法轮寺，少林阁后访碑轩。
子宣介甫清诗在，双井毗陵白牓县。
文本记成当国日，退之句就贬官年。
从来治乱共无术，只在诸人进退边。
宿高密
戴良（元代）

长途跋且涉，征车驰复息。
晓旦发东胶，落景次高密。
城居不几户，驿舍仅容膝。
仆马立空旷，徒侣话曛黑。
客情既牢落，世议复纷惑。
前险虽幸过，后艰方未测。
骨肉在远道，亲朋皆异域。
纵云当别家，胡乃轻去国？明朝望乡处，呜咽泪沾臆！
辰州闻大驾还宫
戎昱（唐代）

闻道銮舆归魏阙，望云西拜喜成悲。宁知陇水烟销日，

再有园成秋荐时。渭水战添亡虏血，秦人生睹旧朝仪。

自惭出守辰州畔，不得亲随日月旗。
杨柳枝·孰见西明画锦妆
侯善渊（元代）

孰见西明画锦妆。景非常。烟波柳岸映斜阳。水云乡。咫尺家山人不到，好风光。步虚升入碧云房。洞天长。
答郎涣
李复（宋代）

萧生陆沉自信笃，白首抱关羞碌碌。
尔期速售恥干时，行为徒涉惭濡足。
鸿飞冥冥凌高秋，南来亦有稻梁谋。
无言尽恋江湖乐，未肯相随腐鼠求。
满江红
王恽（元代）

冠剑梁园，又去作、庞眉书客。休自叹、功名几许，一家风雪。

春色似嫌莺燕老，秋霜历试松筠节。爱赵生、游刃簿书闲，昆刀铁。

都会地，繁华歇。形胜在，犹堪说。更诸君表里，玉辉冰洁。

水陆若论都漕计，夷门忍使黄流坼。好相须、着力障狂澜，休伤别。
题月岩
姚勉（宋代）

岩影嵌空月欲圆，天风吹动碧云端。
到天一半已如许，真到广寒应更寒。
湖山杂赋
陆游（宋代）

东西相望两湖桥，来往无时一画桡。
买酒每寻村市步，煮蔬时就野僧寮。
日出东南隅四章 其四
欧必元（明代）

春日载阳，仓庚既鸣。如云千骑，出自东方。夫婿云谁，马玄以黄。

贵人虽贵，良人亦良。
閒十咏
仇远（元代）

阶前紫蔓金丝草，篱角红垂锦带花。
梓泽平泉易消歇，春留富贵与诗家。
仁山五百罗汉赞
王庭圭（宋代）

迦叶天中五百尊，目连罗睺皆骏奔。阿难啼哭佛日昏，谁为设法沙林园。

帝释拥护六凿根，习气脱尽婆罗门。仁山金碧耀人天，瞻礼愿见前世缘。

法螺一吹天上闻，还报十方罗汉恩。
三月二十日张君輗约饮王子由紫霞道院酒字为韵
方回（元代）

城中残春未识春，城外心赏无不有。今年春寒晚乃暖，尚馀飞絮忘高柳。

西湖孰谓西子老，虽老绝胜登徒丑。刺水乍见新荷翻，衔泥莫辨乳燕耦。

儿曹恶陈争喜新，好以玄鬓嘲白首。遮莫少年自得志，看人轻肥但袖手。

今朝天色适可意，张丈殷兄总閒叟。此一秃翁许追随，琳宫菊花问开否。

主客十人人能诗，冥搜远讨心欲呕。何如平易任天真，索纸便作龙蛇走。

仇仙笑指皋亭山，横塞武林当水口。不尔歌舞百万家，焉能奕世长保守。

我独睥睨寿星寺，欺孤柄臣据其右。一朝击死木棉庵，头颅可朽臭不朽。

向来世故未深识，折腰此人觊升斗。追忆谢傅小忍语，窃虞桓玄锡命九。

山河变幻泗鼎没，脱身万死亦云偶。升沉得丧俱置之，天地古今一杯酒。

乍聚忽散醉忽醒，浮生邂逅理难久。王侯皂隶浪分别，顷刻白衣化苍狗。
赠谈思重中军饷上谷便道还里
王世贞（明代）

莫从浮白叹离群，转饷由来第一勋。慷慨刘生初出塞，诗书郤氏旧中军。

征帆欲指江南雨，归橐犹残蓟北云。倘许吴儿歌子夜，平羌新谱若为分。
上游参预寿二首
程公许（宋代）

并生覆载间，肖翘无小大。
阴阳所发舒，荣瘁各变态。
若为寿命所，劂有松柏桧。
郁郁被涧阿，童童状车盖。
神明扶正直，霜雪表坚耐。
岂不愿拥肿，而使匠石爱。
大厦须柱撑，宁免万牛载。
一柱屹擎天，群生此依赖。
尚念楹桷材，无可柞棫拔。
风雨任震凌，安宅遍宇内。
乙亥立春夜雨平旦大雪
王庭圭（宋代）

青帝重扃夜半开，先驱雷雨下天来。千门万户春风入，小院高天乐事回。

但喜新年逢瑞雪，不知平地有瑶台。杜陵远客多愁思，忽忆两京初发梅。
秋晚杂书三十首
方回（元代）

世称陶谢诗，陶岂谢可比。
池草固未雕，阶药已颇绮。
如唐号元固，固岂元可拟。
中有不同处，要与分朴诡。
郑圃赵昌父，颍川韩仲止。
二泉岂不高，顾必四灵美。
咸潮生姜门，虾蜞以为旨。
未若玉山雪，空铛煮荒荠。
游桃花台寺僧指似葛仙翁炼丹处
曾丰（宋代）

昔为仙翁宅，今作梵氏家。桃花太俗生，释老安取耶。

物原出平太，人自分品差。我来与时违，有桃却无花。

旧来花片红，散落为流霞。中有结实者，往往成丹砂。

仙人食之馀，鸡犬辄争哗。翔鸾久霄汉，废灶空尘沙。

殆欲从之游，龙髯不容拿。拟作武陵记，恐谓渔父夸。

坐陪老上人，晚烟煮春芽。
梦黄衣童子歌
李豫（唐代）

中五之德方峨峨，胡胡呼呼何奈何。
和慎思秋日同文馆 其三
商倚（宋代）

秋日同文馆，栖林看晚鸡。斗垂宫殿北，月转户庭西。

酒劝杯中渌，诗分烛下题。何时还九陌，细雨莫成泥。
自太和冲雪归据鞍偶作书赠令权元凯
吴则礼（宋代）

老去龙纹匕，平生兽锦袍。
端知有奇语，大雪满弓刀。
菩萨蛮（歌妓）
苏轼（宋代）

绣帘高卷倾城出。灯前潋滟横波溢。皓齿发清歌。春愁入翠蛾。

凄音休怨乱。我已先肠断。遗响下清虚。累累一串珠。
中兴乐
陆求可（清代）

荷香暗动水晶帘。轻云半罩银蟾。丹鸟飞飞，乱落雕檐。

高低随意如憨。点青衫。暖生湘簟，佳人梦醒，起扑花间。
春坊正字剑子歌
李贺（唐代）

先辈匣中三尺水，曾入吴潭斩龙子。
隙月斜明刮露寒，练带平铺吹不起。
蛟胎皮老蒺藜刺，鸊鹈淬花白鹇尾。
直是荆轲一片心，莫教照见春坊字。
挼丝团金悬簏簌，神光欲截蓝田玉。
提出西方白帝惊，嗷嗷鬼母秋郊哭。
櫂歌九章寄彭鹤林
白玉蟾（宋代）

夜阑笙鹤鸣，银汀斗欲泻。
可怜舟中子，散发苍山下。
渡华严湖
熊士鹏（清代）

湖上扁舟相送迎，青钱顾直此身轻。水飞独鸟夕阳影，秋借一身黄叶声。

摇落何须悲宋玉，穷愁底事笑虞卿。钓人泊艇芦花外，鱼尾苁苁酒亦清。
自举师不克，与二三同志怏怏不平赋此
张家玉（明代）

落落南冠且笑歌，肯将壮志竟蹉跎。
丈夫不作寻常死，纵死常山舌不磨。
答刘孝绰诗
任昉（南北朝）

阅水既成澜，藏舟遂移壑。彼美洛阳子，投我怀秋作。

久敬类诚洛，吹嘘似嘲谑。兼称夏云尽，复陈秋树索。

讵慰耋嗟人，徒深老夫托。直史兼褒贬，辖司专疾恶。

九折多美疹，匪报庶良药。子其崇锋颖，春耕励秋获。
太湖呈邵公晋沈元吉
王之道（宋代）

半月江湖上，晚来方得风。
挂帆谁共快，到岸偶相逢。
可是过从旧，都缘臭味同。
长亭一樽茗，亲厚意何穷。
踏莎行
仲殊（宋代）

浓润侵衣，暗香飘砌。雨中花色添憔悴。凤鞋湿透立多时，不言不语厌厌地。

眉上新愁，手中文字。因何不倩鳞鸿寄。想伊只诉薄情人，官中谁管闲公事。
铁桥
李时郁（明代）

罗山桥水隔浮山，桥上群仙日在还。纵有飞泉流涧底，仙源那得到人间。
移梅北隩和黄清表韵
吴芾（宋代）

自惭面目久尘埃，拟对冰姿一笑开。
闻道前村连夜发，岂辞健步远移来。
人日立春
卢仝（唐代）

春度春归无限春，今朝方始觉成人。
从今克己应犹及，颜与梅花俱自新。
和江秀才献花三首
陈师道（宋代）

江公孤愤不宜秋，吟作秋虫到白头。
过我可为千日醉，从公难作百钱游。
和江西萧少卿见寄二首
徐铉（宋代）

亡羊岐路愧司南，二纪穷通聚散三。老去何妨从笑傲，

病来看欲懒朝参。离肠似线常忧断，世态如汤不可探。

珍重加餐省思虑，时时斟酒压山岚。

身遥上国三千里，名在朝中二十春。金印不须辞入幕，

麻衣曾此叹迷津。卷舒由我真齐物，忧喜忘心即养神。

世路风波自翻覆，虚舟无计得沉沦。
松
陈景沂（唐代）

远吹疏疏奏竹房，乱撩松友发清狂。
云拖雨阵沿山至，岩溲泉声走涧长。
和我微吟似音律，续他高韵费思量。
谁人宅里遗簪处，碧玉横钗十二行。
谢赐飞白书
郑獬（宋代）

伏驲驰天阙，飞文下玉除。
奎成苍颉字，龙受伏羲书。
功业升平外，文章妙绝初。
形声秦隶拙，点画蔡邕疏。
轴动星辰转，笔停风雨馀。
珍藏传万世，安敢比琼琚。
夕次盱眙县
韦应物（唐代）

落帆逗淮镇，停舫临孤驿。
浩浩风起波，冥冥日沉夕。
人归山郭暗，雁下芦洲白。
独夜忆秦关，听钟未眠客。
月夜登楼
王渔壑（宋代）

维舟古柳傍严城，借我今宵倚晚晴。
一笛清风秋万里，半楼残月夜三更。
客怀耿耿清樽窄，世故悠悠白发生。
醉倒拍床谁唤醒，辘轳声里辨长庚。
许相松挽词二首
叶适（宋代）

行露空多晓色催，夜香烧断作飞埃。
松江鱠好凭谁忆，金谷花浓只自开。
玉女云中应尽去，仙人雾里更重来。
千年一判禁锁得，涕掩寒塘错莫回。
题俞生爱菊轩
王洪（明代）

秋至霜露降，百卉萋以腓。独此篱下菊，金葩粲葳蕤。

采之酌杯篱，时还吟我诗。浮云澄远空，微雨间凉飔。

俯仰穹壤内，不乐复何疑。
经士马中作
贯休（唐代）

偷儿成大寇，处处起烟尘。黄叶满空宅，青山见俗人。

妖星芒刺越，鬼哭势连秦。惆怅还惆怅，茫茫江海滨。
横碧轩
曾几（宋代）

道山心已灰，但有爱山癖。
移家过溪住，政为数峰碧。
空蒙梅子过，了不见颜色。
朝来忽献状，欣若对佳客。
晴窗卷书坐，葱翠长在侧。
似为神所怜，持用慰岑寂。
会登此山头，却望水南北。
烟树有无间，吾庐应可识。
乙卯春病中书
蔡戡（宋代）

老去那堪病，春来总自愁。关心惟药物，寄命向医流。

世事多翻覆，吾生任去留。一廛真可老，此外更何求。
得草衣道人湖上信
王人鉴（明代）

一散菁葱社，松阴路遂分。
孤云堪作我，朗月辄思君。
溪暖絺初动，桐欹露已闻。
感离因忆旧，远望思纷纷。
箭镞
元稹（唐代）

箭镞本求利，淬砺良甚难。砺将何所用，砺以射凶残。

不砺射不入，不射人不安。为盗即当射，宁问私与官。

夜射官中盗，中之血阑干。带箭君前诉，君王悄不欢。

顷曾为盗者，百箭中心攒。竞将儿女泪，滴沥助辛酸。

君王责良帅，此祸谁为端。帅言发硎罪，不使刃稍刓.

君王不忍杀，逐之如迸丸。仍令后来箭，尽可头团团。

发硎去虽远，砺镞心不阑。会射蛟螭尽，舟行无恶澜。
幽石 其二
刘璟（明代）

冉冉征途自不閒，云飞鸟倦亦知还。何如蓬荜韬光者，放浪形骸宇宙间。
同社诸子招游显应观阁得台字
胡应麟（明代）

夹筱千林蔽绿苔，飞楼百尺上崔嵬。山将华岳莲花并，岭学淮南桂树开。

隔坐三天悬帝阙，凭阑七曜动仙台。君平此夜成都卜，应怪乘槎客未回。
俄罗斯驿致叛贼阿睦尔撒纳死尸信至诗以纪事 其二
弘历（清代）

早嫌牛腹与鸢肩，密旨丁宁敕事先。乱弭安能待訾訾，祸成因未塞涓涓。

由来一勇士之力，何致惟姑息以延。荒服遵盟歌保定，藁街宁逭首明悬。
雪梅香·景萧索
柳永（宋代）

景萧索，危楼独立面晴空。动悲秋情绪，当时宋玉应同。渔市孤烟袅寒碧，水村残叶舞愁红。楚天阔，浪浸斜阳，千里溶溶。
临风。想佳丽，别后愁颜，镇敛眉峰。可惜当年，顿乖雨迹云踪。雅态妍姿正欢洽，落花流水忽西东。无憀恨、相思意，尽分付征鸿。
却敌凯歌
赵万年（宋代）

吁嗟黠虏何猖狂，引弓百万侵吾疆。
首屠枣阳捣神马，窥伺长江欲苇航。
隆冬久晴江水涸，直揭小樊厉源漳。
马沈人溺相枕藉，霜刃逼胁狼驱羊。
连营立栅三十里，旌旗蔽野尘埃黄。
元戎忠赤过张许，隔江独对虏酋语。
剖析大义面折之，自比关西伟男子。
虏酋闻风虽缩颈，业谓渡江无我御。
四山列骑意洋洋，拟欲一鼓下襄阳。
城头四隅密分布，整饬器具严堤防。
火油金汁罗炮座，托叉擂木森旗枪。
睥睨楼橹排万弩，铧车克敌皆蹶张。
一朝步驰如云集，前摧草牛负土囊。
云梯飞桥对楼耸，虎炮鹅车数里长。
裹以犀革如帆幔，木楯皮屋翼两旁。
铁骑后拥千百队，矢如蝟集攒锋芒。
杨柳阴中浮梁就，三千敢勇忽推墙。
层几列弩下如雨，霹雳巨炮落穹苍。
尽将攻械付烈焰，如焮蛇豕燎豺狼。
骑者颠仆步者走，伤者号叫立者僵。
虏酋蒲察与葛札，或贯其脑斧其吭。
生擒首领数百人，毙马横尸盈战场。
未几采木空林薮，旬月运土成高冈。
噪声裂地屋为震，火焰烛天星无光。
谁知壮士中夜出，人持炬马列前行。
强弩叉镰迭相卫，长锹大钁声琅琅。
黎明炬堙为平地，虏酋丧气若有亡。
因风纵火烟焰猛，拱手坐视摩痍疮。
犬羊震讋心胆碎，却携金印来投降。
从兹虏势大沮摧，自焚攻具烧营房。
甫逾江北复连营，放牧盈野何駉駉。
脱鞍解甲马下睡，胡鼻齁齁辊雷鸣。
岂知战舰轻移岸，急雨狂风乱橹声。
百鼓忽鸣万弩发，继以飞砲欻流星。
人马惊乱相蹂践，肉填溪谷压膻腥。
穹庐遁去无遗迹，捷书排日风飚急。
九重北顾正宵衣，览奏龙颜增喜色。
顾嗟李勣贤长城，不假援兵却胡羯。
天书沓至赏元功，渠渠温语褒忠烈。
方除戎团追徽省，行且斋坛授节钺。
命圭相印一时来，闻道殿岩已虚席。
谁知帷幄运奇计，裨赞尤多玉季力。
弟兄携手上凌烟，卓冠古今真殊绝。
我从武科备戎行，先生置我宾僚列。
虽无涓埃裨海镇，同此死生冒矢石。
自愧文墨非所长，妄意欲泚磨崖笔。
梦中作
陆游（宋代）

大庆桥头春雨晴，行人马上听莺声。
祥符西祀曾迎驾，惆怅无人说太平！
一叶舟
侯善渊（元代）

顶笠披莎归去。渐入芦花深处。绿岸缆渔舟。钓纶收。轻泛壶中一味。野鹤孤云相济。横＊韵清幽。乐无愁。
春草
曹松（唐代）

不独满池塘，梦中佳句香。
春风有馀力，引上古城墙。
【中吕】普天乐
关汉卿（元代）

崔张十六事(十六首)
普救姻缘
西洛客说姻缘，普救寺寻方便。佳人才子，一见情牵。饿眼望将穿，馋口涎空咽。门掩梨花闲庭院，粉墙儿高似青天。颠不剌见了万千，似这般可喜娘罕见，引动人意马心猿。
西厢寄寓
娇滴滴小红娘，恶狠狠唐三藏。消磨灾障，眼抹张郎。便将小姐央，说起风流况。母亲呵怕女孩儿春心荡，百般巧计关防；倒赚他鸳鸯比翼，黄莺作对，粉蝶成双。
酬和情诗
玉宇净无尘，宝月圆如镜；风生翠袖，花落闲庭。五言诗句语清，两下里为媒证，遇着风流知音性，惺惺的偏惜惺惺。若得来心肝儿敬重，眼皮儿上供养，手掌儿里高擎。
随分好事
梵王宫月轮高，枯木堂香烟罩。法聪来报，好事通宵。似神仙离碧宵，可意种来清醮，猛见了倾国倾城貌。将一个发慈悲脸儿朦着，葫芦啼到晓。酩子里家去，只落得两下里获铎。
封书退贼
不念《法华经》，不理《梁皇忏》，贼人来至，情理何堪！法聪待向前，便把贼来探，险把佳人遭坑陷，消不得小书生一纸书缄。杜将军风威勇敢，张秀才能书妙染，孙飞虎好是羞惭。
虚意谢诚
东阁玳筵开，不强如西厢和月等。红娘来请："万福先生。""请"字儿未出声，"去"字儿连忙应。下功夫将额颅十分挣，酸溜溜螯得牙疼。茶饭未成，陈仓老米，满瓮蔓菁。
母亲变卦
若不是张解元识人多，怎生救咱全家祸？你则合有恩便报，倒教我拜做哥哥。母亲你忒虑过，怕我陪钱货，眼睁睁把比目鱼分破。知他是命福如何？我这里软摊做一垛，咫尺间如同间阔，其实都伸不起我这肩窝。
隔墙听琴
月明中，琴三弄，闲愁万种，自诉情衷。要知音耳朵，听得他芳心动。司马、文君情偏重，他每也曾理结丝桐。又不是《黄鹤醉翁》，又不是《泣麟悲风》，又不是《清夜闻钟》。
开书染病
寄简帖又无成，相思病今番甚。只为你倚门待月，侧耳听琴，便有那扁鹊来，委实难医恁。止把酸醋当归浸，这方儿到处难寻。要知是知母未寝，红娘心沁，使君子难禁。
莺花配偶
春意透酥胸，春色横眉黛，新婚燕尔，苦尽甘来。也不索将琴操弹，也不索西厢和月待，尽老今生同欢爱，恰便似刘阮天台。只恐怕母亲做猜，侍妾假乖，小姐难捱。
花惜风情
小娘子说因由，老夫人索穷究，我只道神针法灸，却原来燕侣鸾俦。红娘先自行，小姐权落后，我在这窗儿外几曾敢咳嗽，这殷勤着甚来由？夫人你得休便怵，也不索出乖弄丑，自古来女大难留。
张生赴选
碧云天，黄花地，西风紧，北雁南飞。恨相见难，又早别离易。久已后虽然成佳配，奈时间怎不悲啼！我则厮守得一时半刻，早松了金钏，减了香肌。
旅馆梦魂
为功名，伤离别，可怜见关山万里，独自跋涉。楚阳台朝暮云，杨柳岸朦胧月，冷清清怎地捱今夜？梦魂儿这场抛撇。人去也，去时节远也，远时节几日来也？
喜得家书
久客在京师，甚的是闲传示？心头眼底，横倘莺儿。趁西风折桂枝，已遂了青云志。盼得他一纸音书，却是断肠诗词。堪为字史，颜筋柳骨，献之羲之。
远寄寒衣
想张郎，空僝僽，缄书在手，写不尽绸缪。修时节和泪修，嘱咐休忘旧。寄去衣服牢收授，三般儿都有个因由：这袜儿管束你胡行乱走，这衫儿穿的着皮肉，这裹肚常系在心头。
夫妇团圆
为风流，成姻眷，恩情美满，夫妇团圆。却忘了间阻情，遂了平生愿。郑恒枉自胡来缠，空落得惹祸招愆。一个卖风流的志坚，一个逞娇姿的意坚，一个调风月的心坚。
如梦令 春冷
毛媞（清代）

耐过一番春冷。闪杀数枝花影。日日懒朝妆，闲却银床金井。

烟凝。烟凝。柳外睡莺初醒。
时热少客，因咏所怀
白居易（唐代）

冠栉心多懒，逢迎兴渐微。况当时热甚，幸遇客来稀。

湿洒池边地，凉开竹下扉。露床青篾簟，风架白蕉衣。

院静留僧宿，楼空放妓归。衰残强欢宴，此事久知非。
游洞霄宫
韩松（宋代）

玄冥相我作山行，卷却重阴放晓晴。
但见峰峦互扃锁，不见宫阙隐峥嵘。
云根洞穴篝灯入，井底波澜抚掌生。
唤客入山还送客，淙琤犹记石泉声。
台上晚凉未去
廖大圭（元代）

高台日将暮，风凉未归客。长歌林木秋，微霭山光寂。

素友适心期，幽赏忘物役。殷勤松间月，照我归途白。
寄张芸叟
徐积（宋代）

豳有张芸叟，言行俱无邪。摄官为别驾，虢州仍近家。

寄书来报我，便可取其兄。两缣为一被，同卧复同行。
访徐沖晦
郎简（宋代）

湖上访高士，径深行绿苔。
应闻山犬吠，知是野人来。
岸帻出相接，柴门自为开。
林閒清话久，薄暮榜舟回。
含晖山馆
弘历（清代）

水态山容清且妍，山房胜日小周旋。分明康乐诗中景，著屐风流想昔年。
招豫亭饮
吕南公（宋代）

爱酒不日醉，多为病相妨。饥虚或伤脾，饮过亦腐肠。

略困尚举或，既颓方卧床。沈迷剧淹旬，得疾岂可禳。

呕泄憎膳食，乖慵岂冠裳。愁醒甫旦朝，衰苶还慨慷。

已复念倾倒，咨呼问瓶缸。妻儿恶吾贫，诫我以死亡。

载读伯伦传，懦祌更强梁。与其忧百年，孰若夭醉乡。

家酿苦屡竭，市沽乏钱囊。进歌五柳陶，聊美天禄扬。

幸近豫亭叟，其人固同方。有田百顷肥，秫稌岁益仓。

怜我数寂寞，招邀共深觞。醒往酩酊归，不悟日月长。

有或致酬酢，肴蔬杂矜张。叟来坐酣酣，肯问味恶良。

我蹇嗜坟史，叟豪乐笙簧。相殊不相关，对酌即两忘。

如此粗适矣，谁犹辨低昂。宁须卖菜佣，岂俟或面郎。

今日又得酒，忍为独沽尝。泔鱼取芳鲜，煮狗到烂香。

及我未病困，𣂏斟足相当。亟来勿踟蹰，午影上北廊。
送叶大尹廷衡
卢茂（清代）

鸡犬无哗四境同，桑麻百里长春风。熙熙安养知谁力，父老相逢说鲁恭。
伯氏曾渐溪先生奉使册靖江王敬上四十四韵
王慎中（明代）

汉将标南纪，周王暨外埏。黄支开象郡，赤社直牛缠。

潍水扶桑表，郁林沧海边。霜清八桂瘴，岚结九疑烟。

立壁攒青盖，飞峰削紫莲。伏波盘荔峡，罗阁瞰梧川。

光色美如此，珍奇产固然。轨苞输御府，贡篚达郊廛。

经野襟交广，肇封俯柳全。授圭罗赭组，分土胙炎天。

玉叶枝璀璨，银潢派接连。维城宗子令，开国大君专。

带砺河山固，金汤磐石坚。瞻依一万里，屏翰二千年。

惇族纡宸眷，建侯展睿权。文阊簇仗启，广乐鼓镛阗。

贝阙丹霞袅，铜楼霁景鲜。冠裳趋济济，缨𪻏萃翾翾。

节捧星辰上，制传象纬前。瑶函藏宝册，金匮閟琳编。

翠琯祥云抱，紫泥卿日悬。皇华十道出，司谏一身迁。

螭笔暂须辍，龙颜梦尚牵。兰坰张祖晏，桐柱奏离弦。

雪送燕关骑，春催楚蠡船。异花纷拂䌫，怪鸟哕迎旃。

庐霍行堪结，巫衡览更便。槎摇弱水影，旌飏阆风颠。

列洞密猩语，诸蛮解汉言。冈峦眺邈邈，原薄骤駪駪。

篁竹啼猿合，石楠蹻𤢹缘。輶轩骈入境，剑舄忽登仙。

圣主威光近，明王礼数虔。遐荒宪命播，藩域宠灵宣。

昼向日边接，昏从花下旋。墀迎珠蹑履，裾曳𤨟平毡。

淮国宴游洽，梁园词藻传。观风行问俗，访古重怀贤。

帝子苍梧些，湘妃澧浦篇。尧山浇桂酒，舜庙撷芳筌。

逢鹤还珠洞，寻砂勾漏泉。岂云奔命远，宜是胜游偏。

谢客唫应遍，仲宣赋可镌。茫茫五岭外，何日使星还。
赠都下写真叶德明
杨万里（宋代）

我昔山林人不识，或疑謪仙或狂客。
仰看青天不看人，醉里那知眼青白。
一携破砚入长安，素衣成缁绿鬓班。
上林麒麟著野马，沧洲鸥鹭缀孔鸾。
汉宫威仪既不入贵人样，灞桥风雪又不见诗人相。
不须览镜照清溪，我亦自憎尘俗状。
叶君著眼秋月明，叶君下笔秋风生。
市人请画即唾骂，只写龙章凤姿公。
与卿肯来为予写襄貌，掷笔掉头欣入妙。
相逢可惜迟十年，不见诗翁昔年少。
汉宫春·花隔东垣
史达祖（宋代）

花隔东垣，咏燕台秀句，结带谋欢。匆匆旧盟，有限飞梦重关。南塘夜月，照湘琴、别鹤孤鸾。天便遣、清愁易长，春衣常恁香寒。唐昌故宫何许，顿翦霞裁雾，摆落尘缘。一声步虚，婉婉云驻天坛。凄凉故里，想香车、不到人间。羞再见、东阳带眼，教人依旧思凡。
雨中送客
谢方琦（清代）

北风驱寒云，萧萧乱松雨。前山忽杳冥，不辨溪头树。

渔父村外归，牧人烟中语。翩翩东来鸟，悲鸣寻故侣。

惆怅别情人，挂帆何处所？
读唐书二首
张耒（宋代）

隋文方混一，自谓垂无疆。
安知房之乔，拱立待其亡。
哲人妙观世，俗虑固不长。
我知蒲柳衰，宁待遘风霜。
奇姿终英发，起骖龙凤翔。
巍巍贞观绩，千载配虞唐。
死生吟
邵雍（宋代）

学仙欲不死，学佛欲再生。
再生与不死，二者不果能。
设使人果能，方始入于情。
赏哉林下人，不为人所惜。
哀哉公与卿，重为人所惑。
登高丘而望远海
李涛（唐代）

登高丘，望远海，万里长城今何在。坐使神州竟陆沉，夷甫诸人合菹醢。

望远海，登高丘。知我者谓我心忧，不知我者谓我何求。

归枕蓬莱漱弱水，大观宇宙真蜉蝣。
题蒋伯生丈所藏钱东涧东山唱和图 其一
张尔旦（清代）

丈室香镫旁翠微，维摩天女宛相依。吟成花雨缤纷里，应有迦陵作对飞。
满庭芳
张耒（宋代）

裂楮裁筠，虚明潇洒，制成方丈屠苏。草团蒲坐，中置一山炉。拙似春林鸠宿，易于□、秋野享居。谁相对，时烦孟妇，石鼎煮寒蔬。

嗟吁。人生随分足，风云际会，漫付伸舒。且偷取闲时，向此踌躇。谩取黄金建厦，繁华梦、毕竟空虚。争如且、寒村厨火，汤饼一斋盂。
燕中怀古拟高达夫宋中作 其四
沈守正（明代）

翩翩幽并客，尚杂五胡风。沦没二千载，百年安得同。

日暮赤丸起，萧条原野空。
归去来馆
钱闻诗（宋代）

来兮归去拂尘缨，引目家山一日程。
柳菊知归应改色，稚儿门候仆欢迎。
参浙出湾次林南川韵
钟渤（明代）

泾水何堪逐渭流，凄凄风雨暗生愁。上林敢望栖南翼，青锁无生到白头。

老眼乍惊沧海变，赤心空抱杞人忧。今朝且醉薇花酒，酩酊前湾上浙舟。
陪尚书游中财夜大风雨尚书及任卿史石泉皆耆
程公许（宋代）

中在台殿倚竛竮，忆昨深登六岁零。
雾锁岩扉须玉钥，云扶革履上青冥。
三峰静对庞眉秀，双璧惊回醉眼醒。
风雨三更龙象集，祖师意旨付谁听。
别钟子洪
戴复古（宋代）

识得潮阳钟子洪，今人可想古人风。
文章有气吞馀子，天地无情负此翁。
问舍求田非细事，参禅学佛见新功。
欲知别后真消息，莫惜频书寄海鸿。
琉球竹枝词 其七
林麟焻（清代）

王居山第兔园开，松枥棕花倚石栽。多少从官思授简，不知若个是邹枚。
春日
晁公溯（宋代）

花发春连屋，山晴昼满楼。
所过皆异县，何处是皇州。
颃颉莺衔逐，呢喃燕聚谋。
物生各有累，于世孰无求。
奉别刘思中
度正（宋代）

忆昨我初往，斗杓正南陬。
阳气已汗漫，伏阴才如勾。
既见御史已，文书烦校雠。
时时延上坐，不听毁者谋。
已兄东溪老，博我诗之幽。
轩然肯相顾，妙语吐如流。
诸郎冰雪姿，学问谁朋俦。
其长遇我厚，久要何绸缪。
感知不忍去，坐阅四月周。
寒暑无停机，忽忽今已秋。
我学曾几何，我怀良独忧。
亲庭催我归，岁晏无寒不。
朋友催我归，仁义相讲求。
山林本其性，麋鹿本其游。
再拜谢所知，去去毋苦留。
句
陈咏（唐代）

隔岸水牛浮鼻渡，傍溪沙鸟点头行。
和文与可洋州园亭三十咏 吏隐亭
苏辙（宋代）

隐居亦非难，欲少求易遂。
有意未成归，聊就茅檐试。
次韵谢尉公靖同游北园五首
韩维（宋代）

凿堤要水近，依竹任迳斜。
残叶时委地，晚笋犹穿沙。
不知人间世，况论空中花。
却思城市喧，阁阁鸣群蛙。
法驾导引 前题
吴小姑（清代）

家乡别，家乡别，回首望琼台。烟树微茫山一发，思亲不觉泪流腮。

夫婿眼中来。
次望喜驿始见嘉陵江得予友天章张文裕西使日
宋祁（宋代）

江流东去各西行，江水无情客有情。
此地怀归心自苦，不应空枉夜滩声。
吴鼓吹曲十二曲 其七 关背德
佚名（魏晋）

关背德。作鸱张。割我邑城图不祥。称兵北伐围樊阳。

嗟臂大于祥。将受其殃。巍巍夫圣主。睿德与玄通。

与玄通。亲任吕蒙。泛舟洪汜池。溯涉长江。神武一何桓桓。

声烈正与风翔。历抚江安城。大据郢邦。虏羽授首。

百蛮咸来同。盛哉三比隆。
上许州吕相公嗣崧许康诗二首并序 其一 嗣崧诗
宋祁（宋代）

彼岳惟崧，天作其神。嗣生我公，我公斤斤。嘉猷矢陈，柄国之均。

帝亲命之，纂成前人。不显其道，惟申是保。

公迈厥德，祗祗翼翼。柔嘉而直，模我彝伦。揉我方国，施于夷貊。

百度是毗，庶绩允熙。罔敢不恪，惟公是若。

帝诏执事，彻申土疆，衍沃腴良。赋舆溱溱，莫乐于申。

昔在四岳，佑尧象禹，为国心膂。受民作邦，于今以光。

帝告于公，绍胥尔宇。宪是文武，如申如甫，为周之辅。

诞锡尔祉，惟申甫是似。乘车错衡，淑施英英，式遄其荣。

公拜稽首，敢扬王休。祈天之久，为天子万寿。彼岳磐磐，松柏丸丸，公福禄实蕃。

有崇而冈，有大而陵，公寿考是承。
自关塞归将北上寄苏道先时苏谪居浙东
林大春（明代）

去年分袂忽西游，离怀世路空悠悠。却从燕赵走河洛，欲乘紫气凌青牛。

紫气微茫不可见，关山浩荡若为愁。仰天长啸更西去，朝行暮行边塞头。

边场风色满眼新，平沙荒碛半胡尘。日暮独吟古战地，白草茫茫愁杀人。

胡笳何处入云哀，烽烟又报白登台。三月大河尚冰雪，虏骑冯河踏雪来。

逐北正思汉飞将，中夜昂藏动星剑。欲请长缨缚左贤，归来疏奏未央殿。

论兵愧乏卢龙策，作赋空惊梁兔苑。兔苑词人称绝奇，一时冠履尽追随。

临川翻怜骤雨笔，宋玉总愧雄风辞。羌云陇树非吾土，东望沧溟万馀里。

揽剑翻然下朔方，王孙惜别骊歌起。佩玉珊珊送玉人，兰芷纷纷忆公子。

归向秦川正暮春，去时倾盖转相亲。索居已就兰若远，门前车马何諠嗔。

题诗仍留长乐观，祖道重开灞浐滨。主人投辖意良苦，贱子驱车辞已勤。

竟去三秦指百粤，还趋江汉循河津。可怜赤地几千里，区区欲效淮阳臣。

春尽未嗟行路难，太行回首更西看。篮舆偏念仆夫苦，每从险仄傍银鞍。

银鞍飘忽洛阳转，访旧夜宿黄泥阪。兴亡战处迹已陈，今古繁华事空叹。

山径周驰愁郁纡，翻忆关河势空荡。长城万里连霄起，黄河九曲来天上。

前朝陵庙宛依然，百代遗文馀断简。游览忽销旅客愁，恨不移置怀人眼。

一从别后两茫茫，奇文胜迹空中玩。风前倚棹入匡庐，雨际题诗招惠远。

四月薰风五岭东，故山归及荔枝红。亲颜顿开游子至，秉烛相看梦寐中。

綵衣起舞为亲寿，老亲犹念别离久。满堂宾客尽含愁，相宽更酌荷花酒。

幼女出门问父谁，山妻脉脉重回首。酒阑客散扇枕罢，洞房涕泪询安否。

青镜朝临尘土容，当日妙年成老丑。人生离别宁足论，但念年华暗奔走。

何况区区身外名，底事谁能为不朽。秦中洛浦帝王都，当年帝业今何有。

抵应长醉杯中物，百年愿结神仙友。誓将及此爱吾庐，犹诵诗人畏简书。

因记天涯留宿约，拟从江上问谪居。秋云淡淡秋水多，已办青钱易棹歌。

便期明发渡江去，迁客有酒定如何。
观物
丘葵（宋代）

万物即一物，一物即一身。
妙合气与灵，知觉日以新。
物物为过化，性性为存神。
践形者惟肖，其斯之谓人。
送汪扶晨奉吴山大师灵龛返葬黄山 其三
屈大均（明代）

谁能五日学三闾，蝉蜕人间返太虚。喜尔曾为骚弟子，不令遗骨委江鱼。
含章殿
胡仲弓（宋代）

千古风流说寿阳，梅花飘落粉犹香。
寄言长信宫中女，莫学当时亡国妆。
南岩留宿分韵落字
戴表元（宋代）

游观值暄秋，饮狎得嘉客。
嵌岩复在眼，徘徊忘还郭。
款款坐向疲，喧喧笑多谑。
短檐近见出，窦乳时闻落。
防暗燎蒸薪，惊虚摇喜铎。
僮憨榻露处，僧驯茗频瀹。
竟隐谅未能，羡彼高楼雀。
杉溪驿
刘弇（宋代）

竹岩杉溪道路长，道边古驿开苍茫。分流溪水薄枉渚，挨石人家环上方。

王程星火惧将恐，霜冬草树芸其黄。去来今昔几男子，姓字喧传两女郎。
赠朱德裕宋安民以学诗如学仙为韵五首 其四
周孚（宋代）

孰知诗穷人，而我乃妄学。殷勤平生友，馈我破瘕药。

百年灯落炉，万事风陨雹。谁能强自苦，清坐亦差乐。
偈三首 其一
释自贤（宋代）

不是心，不是佛，不是物。与君打破精灵窟，簸土飞扬无处寻，千山万山突突兀。
渔家傲（寿季武博）
吴泳（宋代）

翠隐红藏春尚薄。百花头上梅先觉。清晓寒城闻画角。云一握。鸦翻诏墨天边落。

碧眼棱棱言谔谔。谏书犹自留黄阁。世事翻腾谁认错。休话著。绿尊且举鸬鹚杓。
仲夏
张耒（宋代）

云间赵盾益可畏，渊底武侯方熟眠。
若无一雨为施泽，直恐三伏便欲然。
算商酤酒有底急，束带坐曹真欲颠。
平生不解作热客，且复饱食窥陈编。
湘君祠
杨时（宋代）

鸟鼠荒庭暮，秋花覆短墙。
苍梧云不断，湘水意何长。
泽岸蒹葭绿，篱根草树黄。
萧萧竹间泪，千古一悲伤。
宿长林
杨万里（宋代）

雾月撩人白，风灯恼客青。
倦多资美睡，酒薄免迟醒。
过牂牁江
陈孚（元代）

青草风吹毒雾腥，交州何在海溟溟。牂牁已恨天涯远，又过牂牁二十程。
西江月慢·烟笼细柳
佚名（宋代）

烟笼细柳，映粉墙、垂丝轻袅。正岁稍暖律风和，装点後苑台沼。见乍开、桃若燕脂染，便须信、江南春早。又数枝、零乱残花，飘满地、未曾扫。幸到此、芳菲时渐好。恨间阻、佳期尚杳。听几声、云里悲鸿，动感怨愁多少。谩送目、层阁天涯远，甚无人、音书来到。又只恐、别有深情，盟言忘了。
寄明藏主
释如珙（宋代）

一颗如来藏里珠，灵光烁破众人疑。
大千沙界无尘土，即是尘劳未脱时。
闻我师大捷虏骑宵遁上时宰五十韵
葛立方（宋代）

憬彼金微虏，游魂擅一隅。筋驽殂老革，乳臭立遗雏。

毒螫钟蛇豕，虔刘肆猰貙。请和包谲诈，归地反膏腴。

尚尔载书湿，俄然信誓渝。不庭时寇境，匪茹自干诛。

作噩新年换，青阳窒月踰。违天辄非觊，扫国敢长驱。

崛强提凶器，飞扬起逆徒。酋渠连渤海，部曲杂单于。

区脱宵成寨，兜牟晓援桴。刺船窥采石，擐甲逼濡须。

烽火来何急，囊书报不虞。山河依睿主，社稷倚真儒。

自昔经纶手，惟公器业殊。保江卑谢傅，图霸小夷吾。

端揆开黄閤，中权正紫枢。邦基资翊戴，贤路辟崎岖。

傅说推良弼，周公孙硕肤。时危材愈见，位重德相符。

勇决扳裴度，迟回鄙蔡谟。艰难初议在，慷慨赤心输。

饷道通流马，疲兵斥滥竽。机能乘眇忽，谋不失锱铢。

李郭遵成算，韩彭听指呼。骁师驰建邺，突骑出皇都。

疾视冠冲发，先登胆满躯。貔貅人贾勇，鹅鹳阵标图。

象弭弯繁弱，霜锋运属镂。舍生如弃唾，歼敌甚摧枯。

感忽惊飞将，神明服大巫。羊肠开道路，熊耳积头颅。

川绛居巢血，原膏下谷俘。据鞍来马援，烧舰得周瑜。

淝水奔馀烬，乌江复旧郛。采薇因遣戍，破竹遂来铺。

折箠宁劳汉，觭轮不反胡。恺歌旋魏阙，京观筑淮区。

妖祲西消楚，祥星东照吴。百蛮应震慑，十载谩含糊。

公昔居中宪，纯诚著托孤。神扶脱沙漠，帝赉陟台衢。

国势今安堵，民编靖覆盂。百嘉同寿域，一气转洪炉。

行赏颁金印，禋宗荐玉瑚。鼎彝刊阀阅，简策记规模。

国栋从今定，边尘自此无。雷霆先慑服，雨露继涵濡。

北极群星拱，明堂一柱扶。家家鬻钗钏，贺酒约同𣂏。
送张汉州赴召
李流谦（宋代）

诏书挥翰日边来，蜀有巨儒星杓魁。
胸中深博布河汉，舌底霹雳降霆留。
先天溯流得绝派，大物不敢藏胚胎。
回薄一气在笼络，奇神怪魃生愁哀。
十年缚屋苍崖隈，脱帻掷去一笑咍。
刺史惊呼失匕筹，遮道自挽封章回。
先生闭门壁愈坚，高风一日兴浇颓。
矫然轻世岂我事，此学施用真难哉。
行止在天不在我，风动水涌如挽推。
嗣皇继圣登高禹稷，岂有此士遗蒿莱。
二年劳公湖上行，看鹅酌酒春风台。
手摩婴雏斧贪猾，蛟鳄未束角与顋。
古人读易元用易，羲文秘妙今寒灰。
汉儒娇异陷芒阔，但与瞽史相喧豗。
子云晚出造根极，后生蜉撼轻嘲诙。
安乐老翁独稽首，玄钥直付先生开。
向来绪言编简，去去勋业看崔嵬。
弥纶乃是第一手，下者乃取支崩摧。
宾阁顾予若嗟异，赠语愧乏珠琼瑰。
眼看飞帆不得去，天涯逐食嗟徘徊。
和孔纯老归自属邑三首
王之道（宋代）

行县归来赋陟冈，青梅应快一樽尝。
诗成妙墨挥张圣，酒到高歌发楚狂。
夹道野花围叔障，两行官妓簇桥梁。
嗟予贫悴跧蓬荜，不及郊迎笑举觞。
奉送从兄宰晋陵
韦应物（唐代）

东郊暮草歇，千里夏云生。立马愁将夕，看山独送行。

依微吴苑树，迢递晋陵城。慰此断行别，邑人多颂声。
大厅后堂南窗负暄
范成大（宋代）

万壑无声海不波，一窗油纸暮春和。
醉眠陡觉氍毹赘，围坐翻嫌榾柮多。
水暖玉池添漱咽，花生银海费揩摩。
端如拥褐茅檐下，祗欠乌乌击缶歌。
河上之役三首 其一
李献甫（金朝）

河堤一决岂天穷，失在当年固白公。谁与麻冈开故道，暂教版籍见山东。
渔父图
性休（清代）

东西南北任遨游，万里长江一叶舟。梦里不知身是客，醒来大地忽新秋。
家山堂晚照效辋川体作二首 其二
朱熹（宋代）

山外夕岚明，山前空翠滴。日暮无与期，闲来岸轻帻。
二祖赞
释道冲（宋代）

只臂冷随霜刃落，雪花分坠立齐腰。
觅心无得安心竟，行到穷源逢断桥。
听詹温之弹琴歌
刘子翚（宋代）

鸣琴艺精非小道，可惜温之今已老。
玲琅一鼓万象春，铁面霜髯不枯槁。
自言寡和音，求我为作歌。
号宫韵角可听不可状，锦肠绣舌空吟哦。
吾意其一气之浊清，两曜之晦明，
山河之结融，雷霆风雨之震惊。
包罗具七弦，开阖造化由人心。
又疑夫尧禹之躬行，丘轲之立言，
瞿聃之同归，百家诸子之纷然，
更历千万古，此意不灭丝桐间。
涤除浮虑清，荡摩愁襟开。
琴之气象广莫有如此，欲媚俗耳知难哉。
寒缸烧涸夜向阑，罢琴归矣我欲眠。
梦跨冰轮出瑶海，一笑碌碌瀛洲仙。
延平粹厅十咏·拥云
陈宓（宋代）

寂寂万山底，晴岚晏犹氛。
驰心惟魏阙，玉帝捧黄云。
北山别业三十八咏 其二十九 忘忧阁
陈樵（元代）

宜男叶上几飞萤，梦毕醒来笑倚楹。天外唾如云样碧，江南春倚草俱青。

铛寒已喜松丹熟，烛尽只消华艳明。无喜亦无愁可解，山人投老竟忘形。
西湖旧梦
汪元量（宋代）

六花飞舞似鹅毛，丞相身穿御赐袍。
不念长安有贫者，下湖打鼓饮羊羔。
谢吴迪吉以麻源桃实法制黄精见遗
谢逸（宋代）

平生刚直心，真率类狂绞。居首富儿门，肉食亦不饱。

北堂老发富，喜惧我心搅。瘦妻首飞蓬，敢谓美而佼。

妇姑宵不寐，清饿常至卯。幸赖亲友人，馈送亦稍稍。

崔嵬华子冈，秀岭横参昴。木桃芘菟竹，岁永樛枝挠。

千年采掇馀，曾近麻姑爪。喧喧声利区，献酬呈狯狡。

分甘及衡门，古心君独拗。作诗报嘉惠，质野言非巧。
送僧秀游海上诸山
王铚（宋代）

丈室凝尘锁寂寥，飘然更打衲僧包。
春风正满碧溪水，落口偏宜红杏梢。
身外谁非追日杖，法中我是续弦胶。
云山烟海虽深广，未抵安栖一把茅。
懒残粪芋颂
成鹫（清代）

内诏传宣视漠然，炉头偏有邺侯缘。十年宰相三更梦，半芋原来不值钱。
文惠公独游亭
薛利和（宋代）

轩槛前临一水湄，此亭谁见独游时。春风坐处无人伴，秋月行游有影随。

文酒等闲辜会友，溪山赢得自裁诗。城东老屋今仍旧，当日高踪孰可追。
赠翰林侍讲余学夔还西昌 其二
金幼孜（明代）

南望青原思欲飞，临岐那忍把征衣。缙绅共惜张翰去，乡里争迎贺监归。

竹簟暑风清昼远，沧江白石宦情稀。他年倘遂归休愿，有约山中访板扉。
惊蛰日雷
仇远（元代）

坤宫半夜一声雷，蛰户花房晓已开。
野阔风高吹烛灭，电明雨急打窗来。
顿然草木精神别，自是寒暄气候催。
惟有石龟并木雁，守株不动任春回。
治水
郑孝胥（清代）

七六得乞休，平生事已毕。人间犹可乐，付与閒岁月。

辽沈万馀里，国势颇郁勃。功成何必我，长策宜早决。

预期二十年，治水未可忽。北境湖波平，南疆河流达。

次之比湘赣，上之比苏浙。他时水乡人，乐土好生活。

岂知今朔漠，一变为于越。所嗟悠悠者，或作而或辍。

肉食不足谋，继起孰人杰？自馀小得失，姑置勿强聒。

天心果助我，吾志行当彻。
与西垣同宿岳阳楼上酒后成长短句并示冬谷道人
吴敏树（清代）

我昨浏阳作学官，饮酒酣睡俱所安。惟恨醒时欲走无处向，旋所屋内墙壁不得宽。

又恨当杯虽醉乃未快，眼中伴对人实难。为此急归来脱身。

何疑哉！江湖浩荡旧家宅，白鸥相见犹无猜。何况今兹共君裹被宿，楼上道人老方嗜酒同疏放。

万千气象昼夜一栏前，不知仙人游戏蓬莱复何状。

莫生世外心，且作世中语。摆落一切缘，神仙或吾许。

道人间楼置小窠，强眠二客余无多。蛟龙半夜惊风雨，奈此楼中客梦何。
出池藕花
黄庭坚（宋代）

惜丝不肯织宫鞋，花月仙人谪下来。
河伯借泥封玉腕，风神翻下沃香腮。
无房不许僧归宿，有盖尝令鹭自开。
何事冤他结青女，一朝收拾付尘灰。
城头晓步二首 其一
杨万里（宋代）

古城秋后不胜荒，人迹新行一径长。竹影已摇将午日，草根犹有夜来霜。
为兰风题天上人间图即以志别 其三
孙原湘（清代）

索性神娥化玉京，磨刀割断藕丝情。如何同在人间住，拚得参商过一生。
送陆同知北上二首 其二
陆文圭（元代）

淳风日已薄，恩义不相维。吏无得于民，民顾吏有辞。

政化本不得，刀笔事愈卑。李侯今之人，而行古所为。

外有屠嘉直，内无五伦私。锄奸如恶草，护民犹婴儿。

瀹河苏彼旱，劝粟哺尔饥。从容方报政，代者俄及期。

庸吏推不去，良吏去复思。谁欤观民风，入境采吾诗。
送浑炼归觐却赴阙庭
卢纶（唐代）

露幕拥簪裾，台庭饯伯鱼。彩衣人竞看，银诏帝亲书。

知子当元老，为臣饯二疏。执珪期已迫，捧膳步宁徐。

而我诚愚者，夫君岂病诸。探题多决胜，馔玉每分馀。

荣比成功后，恩同造化初。甑尘方欲合，笼翮或将舒。

榆荚钱难比，杨花雪不如。明朝古堤路，心断玉人车。
宿洪泽
梅尧臣（宋代）

舟子起添缆，夜潮同雨来。
寒声相乱急，远梦自然回。
水鸟鸣还睡，风灯暗复开。
宦游常作客，未息为贫催。
麻溪伏波祠
田雯（清代）

椒房何例独无君，岂谓壶头未策勋。村庙尚存香火地，五溪蛮不负将军。
初入京黄士明吉士夜过谈旧
卢龙云（明代）

风尘羸马入燕关，杯酒逢君意气间。夜话故园难竟语，远来孤客亦开颜。

长杨已羡能遭主，小草何心更出山。最是春光饶上苑，教人仍向日边还。
代书答陈次公
李覯（宋代）

咄咄休休一世闲，百年都是浪悲欢。
高谈不待傍人笑，立事须悲自古难。
时见老颜来鉴里，已将生计托云端。
六鳌未可挥刀斫，肯便临豀把钓竿。
三月晦日闲步西园
杨万里（宋代）

岭南春去尽从伊，元自无花可得飞。
只有草花偏称意，强留蝴蝶不教归。
赠朱道士
白居易（唐代）

仪容白皙上仙郎，方寸清虚内道场。两翼化生因服药，

三尸卧死为休粮。醮坛北向宵占斗，寝室东开早纳阳。

尽日窗间更无事，唯烧一炷降真香。
示梦龙侄
廖行之（宋代）

小验文场粗慰心，读书从此更谆谆。
要令大敌尤能勇，须索新功又过人。
得力无过亲翰墨，致身端可上星辰。
秋风春浪鳌头好，拭目吾宗尽国珍。
哀太仓龚生肩吾 其一
张九钺（清代）

乾坤无处置狂才，只合抽身走夜台。笔落鬼神终避焰，哭残山水为留哀。

塞高鸡鹿弯弓出，梁拥鼋鼍草檄来。大府机谋谁倚仗，一樽空自酹苍苔。
酬赵西里游虎丘 其二
释居简（宋代）

曾说剑池游，风烟入校雠。台孤头点石，窞迥趾翻鳅。

彩鹢山前棹，青鸾水上楼。暮关须小待，款曲尽觥筹。
寄陈孟容二首
喻良能（宋代）

细草还堪藉，柔荆亦可班。
驭风如肯过，踏月不妨还。
种药临花畔，分流绕竹间。
眼边无俗物，颇似一瓢颜。
开旧笥作
冯秀莹（清代）

虫网蛛尘罩赤油，泪花一锁几春秋。锦鱼惨淡云双叠，绣凤阑珊月半钩。

挂镜芙蓉残粉退，折钗芍药宿香留。九泉若不逢卿面，再世还从牧犊游。
颂古四十五首
释如珙（宋代）

荒院天寒烧木佛，一堆红燄对枯床。
浑身终夜烘烘暖，罪过难教院主当。
秋日野步和王觉民十六首
王之道（宋代）

更穷诗债应难欠，纵懒书淫亦自添。
水外修眉横翠巘，试凭张敞画浓纤。
苏才翁挽诗二首
欧阳修（宋代）

握手接欢言，相知二十年。
文章家世事，名誉弟名贤。
可惜英魂掩，惟余醉墨传。
秋风衰柳岸，抚柩送归船。
迟友不至
朱昂（宋代）

古树归鸦乱，晚烟生筚门。远山看欲暮，清景易为昏。

我友在何许，徒令空此樽。徘徊夜将半，不寐谁为言。
题岳阳楼
白居易（唐代）

岳阳城下水漫漫，独上危楼凭曲阑。
春岸绿时连梦泽，夕波红处近长安。
猿攀树立啼何苦，雁点湖飞渡亦难。
此地唯堪画图障，华堂张与贵人看。
贺新郎·丹凤翔云表
陈深（宋代）

丹凤翔云表。览德辉、翩然飞下，翠蓬仙岛。银汉无声天似水，昨夜新凉多少。听一曲、琼箫音渺。千尺秦台凌空峻，见一双、翠羽先飞到。披紫雾，揽瑶草。风流别乘当英妙。对江山、掀髯把酒，浩歌长啸。绿发公候何足浼，自是无双才调。况槐阴、青青天杪。月殿姮娥云深处，近清秋、丹桂催开早。斟绿醑，戴花帽。
次韵李孟达使君与林雪巢子季武诗
楼钥（宋代）

古梅巨石瞰清池，觞咏曾陪老启期。
别我遂成千古恨，传家空有一编诗。
使君尚尔悲陈迹，处士惜非同此时。
若使南楼与清赏，胡床应奉庾元规。
赠别杨元素
李维桢（明代）

才情奕奕少年场，家在河南旧帝乡。绿树三山通御苑，青楼十里带横塘。

银光纸养芙蓉粉，金缕衣薰豆蔻香。羡尔红颜生羽翼，仙人曾授枕中方。
和惠老自上方来住广福寺
袁说友（宋代）

岁晚逢三友，身閒爱一丘。
喜闻孤锡至，又向白苹留。
失笑拈花手，无人野渡舟。
个中须具眼，著语待公酬。
和崔珙望子岭观梅
李复（宋代）

高枝疏淡小花头，开向残春破客愁。
点墨空山尉寒晚，却如何逊在扬州。
丁卯元日十首
刘克庄（宋代）

别墅棋边勍敌破，上流帐下捷书飞。
几年二虎争雄长，一剖为羓一遁归。
觱发寒威淡远空两峰谁镂玉西东后凋颜色分明在便是当年黄绮翁 其三
弘历（清代）

唐风读罢岁云休，好乐无荒共酢酬。腊鼓喧鸣春草发，分阴谁惜白驹流。
水车一首
刘一止（宋代）

村田高仰对低窊，咫尺溪流有等差。我欲浸灌均田涯，天公不遣雷鞭车。

老龙下饮骨节瘦，引水上泥声呷呀。初疑蹙踏动地轴，风轮共转相钩加。

嗟我妇子脚不停，日走百里不离家。绿芒刺水秧初芽，雪浪翻垄何时花。

农家作劳无别想，两耳未厌长呕哑。残年我亦冀一饱，谓此鼓吹胜闻蛙。
渔歌子·晓风清
顾夐（五代）

晓风清，幽沼绿，倚栏凝望珍禽浴。画帘垂，翠屏曲，满袖荷香馥郁。
好摅怀，堪寓目，身闲心静平生足。酒杯深，光影促，名利无心较逐。
题觉海寺
黄庭坚（宋代）

炉香滔滔水沈肥，水遶禅床竹遶溪。
一段秋蝉思高柳，夕阳原在竹阴西。
读柳子厚若为化得身千亿散上峰头望故乡之句有感
郑刚中（宋代）

茅屋三间昼掩扉，遮藏足得讼前非。雨馀燕踏竹梢下，风动蝶前花片飞。

闲自钩帘通野色，时因酌酒见元机。思乡化作身千亿，底事柳侯深念归。
夜雨
韩淲（宋代）

卧听空山雨，愁人春夜长。田蛙与水鸣，聒聒来耳旁。

缅怀千载遥，贤达多遁藏。岂无命世才，所抱或沮伤。

离家脱尘役，且憩云水乡。时运不我留，老去空彷徨。

但恐壮志销，放浪宜自彊。
同李主敬赋周炼师渔樵耕牧诗四章章十二句 其四
郭钰（元代）

子何为牧，蓬莱之麓。自驾青牛度函谷，鹤群鹿子还相逐。

芝草松间长未齐，紫苔竹下行迹迷。南山群羊化为石，日斜归去空无携。

水泠泠，山簇簇。人间岐路往还复，吁嗟归来乎，吾与尔牧。
湖南梅花一冬再发偶题于花援
韩偓（唐代）

湘浦梅花两度开，直应天意别栽培。玉为通体依稀见，

香号返魂容易回。寒气与君霜里退，阳和为尔腊前来。

夭桃莫倚东风势，调鼎何曾用不材。
球屿晓霞
蔡江琳（唐代）

海外生奇巘，球峦映晓霞。吐光争绣轴，悬彩斗红纱。

片片流丹染，层层紫色遮。佛头青未了，仙岛翠交加。

糁树辉连绮，蘸峰映郁华。方知霄壤阔，浮岛望中赊。
陶千兵简松解职作诗见寄和赠
朱朴（明代）

太平安敢负君恩，无奈秋霜入鬓根。我欲低头拜东野，君须骑马到西村。

黄莺浊酒同幽事，春草寒篇与细论。莫谓贫家只辛苦，枕书长日闭閒门。
盂兰盆
晏殊（宋代）

红白薇英落，朱黄槿艳残。
家人愁溽暑，计日望盂兰。
彭蠡门
钱闻诗（宋代）

何事何年敞此门，望中白浪涌山根。不知阳鸟攸居处，日落风高万橹奔。
久不雨里河舟不可行戚桥平氏小舫在东壩予介
岳珂（宋代）

里河累月雨不时，河流一线田拆龟。
冯河无地访一苇，有舫舣岸知为谁。
尺笺扣问真漫与，白头虽新还亟许。
从来遇合无古今，加流一壶真千金。
题黄筌百禽图
刘崧（元代）

百禽百声音，一动一情性。谁欤写羽族，萃此一奁镜。

况有水与石，山桃竹相并。物类巧纷薄，姿态飒飞竞。

掩卷冥所观，吾将契虚静。
米元章蚕赋帖赞
岳珂（宋代）

桑柘之利被天下，而不足以芘一女。鬓蓬手筥，而身不缕。

云织雾组，便疏曲户。世之类此者，又何可胜数。

是将谁尤，曰本是务。彼弃我取，维终以无窭。
荆山客邸题壁
范万顷（宋代）

囊金遗失正茫然，逆旅仁心尽付还。
从此弋阳添故事，不教阴德擅燕山。
井桐
胡宿（宋代）

一水清无底，双桐碧有情。银床翻昼影，玉虎堕秋声。

露叶游丝断，风枝宿鸟惊。隔帘人不寐，又送月西倾。
桥缘渐毕再用冬字韵
林希逸（宋代）

未雪为梁正御冬，主缘剩喜得支公。如膺下手知谁会，与洧褰裳涉不同。

列屋饥贫几似鹤，高轩来往谩如虹。成裘岂有毛堪聚，不待青铜助半通。
次韵向伯恭发句同游西宫见寄
廖刚（宋代）

久客倦尘鞅，薄游怜宝宫。论文欣得甫，载酒愧非雄。

远岫入青眼，长江来好风。诗成故超绝，千里看花骢。
燕
李昌祺（明代）

葺垒去来忙，喽喽语夕阳。茅檐最安稳，莫恋杏为梁。
答和叔见寄
韩维（宋代）

清霜落堤水，知子戒归舟。
蹭蹬蛟龙雨，翻飞鸿鹄秋。
文章真自乐，得丧岂吾忧。
南国江山好，裁诗寄少游。
晓枕
范成大（宋代）

病夫心口相语，何日佳眠似渠？
舒惨常随天气，关心窗暗窗明。
日晏扶头未起，唤人先问阴晴。
纪梦
张印（清代）

昨夕梦见姑，颜色如平居。娓娓无他嘱，似怜妇貌癯。

慎忽纵儿痴，刻苦宜诗书。女大理当嫁，教导宁区区。

尔夫本儒素，家人生计疏。服官三十载，今乃一椽无。

中馈端尔赖，语罢意不舒。一恸不自觉，醒来泪垂枯。

音声犹在耳，镫影何模糊。孝养苦无及，念此徒欷歔。
下狱贡诗
黄崇嘏（唐代）

偶辞幽隐在临邛，行止坚贞比涧松。

何事政清如水镜，绊他野鹤在深笼。
和赵大监知宗韵
郑清之（宋代）

万里修程占学力，色丝黄娟新组织。
只今下笔追二雅，端如养气闭千息。
公子何自知寒梅，须知三长具精识。
亭亭玉雪瑞烟晓，爱日香浮采衣色。
自然雅韵出天姿，芝兰那肯羡玄石。
我惭姱节对俚语，炊沙镂沙意何得。
愿君写入遂锦堂，冷蕊疏枝陪淡墨。
无题四首 其四
郭辅畿（明代）

玉镜台前玉手分，黄莺花里骂离群。能传笑语惟凭月，欲访寒暄只遣云。

欢梦化为含笑树，泪痕染作石榴裙。销魂不敢窥芳草，满眼春光总忆君。
避地伤春六绝句
葛立方（宋代）

菖叶青青杏蕊新，牛耕白水一犁匀。
蒨裙窥爱疏篱晚，不是沉香倚太真。
长孙遣聘五更戏作
林希逸（宋代）

生涯太极一图中，白鹢犹鸣上下风。蚁穴蜂房人世是，鸩媒鸠下性情同。

谁家不欠儿孙债，缘法还归造化功。月下有书何日定，一门三见线牵红。
章献明肃皇太后恭谢太庙 其十四
郊庙朝会歌辞（宋代）

牲牷腯肥，粢盛丰洁。三献用行，万舞复列。礼仪克成，乐奏将阕。

神保聿归，玉豆斯彻。
鲲身渔火
陈廷圭（清代）

鲲身沙似雪，渔火夜团团。掩映星千点，斜联月半阑。

微明含宿雾，列焰照回澜。影拂寥天静，光横极浦寒。

遥瞻依水曲，细数隐江干。海国恬熙日，频闻唱晚欢。
送钟员外（赋松）
谢仲宣（唐代）

送人多折柳，唯我独吟松。若保岁寒在，何妨霜雪重。

森梢逢静境，廓落见孤峰。还似君高节，亭亭鲜继踪。
心游楼即事
刘翼（宋代）

禅坐宁离此，意行何所如。
稻粱诗七月，果木赋闲居。
活水尝新茗，颠风落旧书。
无才甘用拙，不是隐樵渔。
送道士杨见素南游
苏辙（宋代）

黄河春涨入隋沟，往意随波日夜流。
万里寻山如野鹤，一身浮水似轻鸥。
湖风送客那论驿，岳寺留人暗度秋。
迟子北归来见我，携琴委曲记深幽。
醉桃源（渭州作·仙吕调）
张先（宋代）

双花连袂近香猊。歌随镂板齐。分明珠索漱烟溪。凝云定不飞。

唇破点，齿编犀。春莺莫乱啼。阳关更在碧峰西。相看翠黛低。
咏梅寿何母 其二
梁朝钟（清代）

谌母何年今凤车，紫云香雾到扶胥。天关滕六知何地，醒尽晶魂腊月初。
偈十二首 其六
释文准（宋代）

四月人家麦正收，连绵阴雨不能休。沿溪处处生深草，饱杀南泉水牯牛。
飞来寺 其三
钟万春（明代）

天遣珠林傍翠微，清江碧石殿含晖。谁言白昼玄猿化，惟有王孙绿草腓。

钟落青霄愁鬼魅，花翻瑶露湿裳衣。坐来世界沧桑外，目断霞标冉冉飞。
池碧亭
许中应（宋代）

清泚何妨一整巾，苍岩先自怯登临。
泛现人物几荣悴，祗有林泉无古今。
万个倘容参直节，一泓端欲印无心。
苍颜还许交同老，罗隐书堂尚可寻。
次韵杜无逸西园独坐九绝句
傅察（宋代）

圣德覆天下，欢然万物春。
北窗微笑傲，似是羲皇人。
慧聚杂题 连云阁
李乘（宋代）

摇摇曳曳白云轻，檐外多般弄晦晴。龙与去来无定影，僧将舒晦伴真情。

雪留莹彻层霄在，云散森罗万象清。试问主僧还解否，毗耶消息甚分明。
赋月同鹤林酌别奉似紫琼友
白玉蟾（宋代）

婀娜姮娥处玉宫，秋来梳洗越当空。
阴晴圆缺天何意，离合悲欢事与同。
好去画楼歌舞地，莫来清馆别愁中。
应知人不能如月，月且团圆月月逢。
同庆府
鲁百能（宋代）

山占仇池地，江分白马氐。
潭深龙自蛰，亭迥凤曾栖。
五君咏五首。李赵公峤
张说（唐代）

李公实神敏，才华乃天授。睦亲何用心，处贵不忘旧。

故事遵台阁，新诗冠宇宙。在人忠所奉，恶我诚将宥。

南浦去莫归，嗟嗟蔑孙秀。
天宝宫词（四首）
朱纯（明代）

玉环忍弃马嵬坡，南内归来意若何。
落尽梧桐秋雨夜，凄凉更比寿王多。
搆虚轩
弘历（清代）

山阴胜处一攀跻，碧宇澄空霁景䨑。今日高轩会心别，都从文赋识端倪。
寿张京尹十首
彭龟年（宋代）

纳湖千顷自源流，淡淡春风百尺楼。
尽出诗书到功业，只今天下瞩君侯。
城下
刘敞（宋代）

秋成雨更绿，高下共萋萋。浮烟晚自起，归鸟暝争栖。

山谷入幽想，茅茨多旧蹊。日涉遂成趣，身将麋鹿齐。
失题
戴梓（清代）

女伴罢吴讴，含悽独上楼。空闺人不见，窗外月如钩。
送裴员外往江南
皇甫冉（唐代）

分务江南远，留欢幕下荣。枫林萦楚塞，水驿到湓城。

岸草知春晚，沙禽好夜惊。风帆几泊处，处处暮潮清。
七月十五日邦衡用前韵送薰衣香二贴次韵为谢
周必大（宋代）

天香犹带曳裙霞，银合行参到阙茶。
賸馥欲沾吾臭味，普薰聊发善萌芽。
心清此去夸僧舍，意可由来出内家。
乞与博山添正气，崭岩曾辱更生嘉。
雨夜读楚辞
赵录缜（清代）

破闷无憀读《楚辞》，愁心宛转病支离。自怜已抱秋情绪，况复深宵夜雨时。
绍熙甲寅五月十七日从令尹张济之早饭狮子岩
李长庚（宋代）

朝游狮子晚阳华，玩水看山乐可涯。
野鹤沙鸥惯看客，一双对立流头沙。
三清茶
弘历（清代）

梅花色不妖，佛手香且洁。松实味芳腴，三品殊清绝。

烹以折脚味，沃之承筐雪。火候辨鱼蟹，鼎烟迭生灭。

越瓯泼仙乳，毡庐适禅悦。五蕴净大半，可悟不可说。

馥馥兜罗递，活活云浆澈。偓佺遗可餐，林逋赏时别。

懒举赵州案，颇笑玉川谲。寒宵听行漏，古月看悬玦。

软饱趁几馀，敲吟兴无竭。
过尤溪
刘宰（宋代）

尤溪塘上征人路，记得停骖一解颜。
十载重来儿女换，似曾相识有青山。
咏史诗。平城
胡曾（唐代）

汉帝西征陷虏尘，一朝围解议和亲。

当时已有吹毛剑，何事无人杀奉春。
奉和添酒中六咏 其五 酒鎗
皮日休（唐代）

象鼎格仍高，其中不烹饪。唯将煮浊醪，用以资酣饮。

偏宜旋樵火，稍近馀酲枕。若得伴琴书，吾将著闲品。
次韵舒伯源雪晴偶书四首
李若水（宋代）

化工错玉满京都，尚有痴云似积酥。
马上官人冻颜赤，拥炉还羡老生无。